A Saul ŋmba wra kro na piɛrɛɛ, na kumu fuflɛ foo na woni twanfɛɛnlɛ pre na wre, na sɛ srawɔfun lopom wre pan.
Mna sɛ u kɛ hlɛ shɔ, mbe sɛ na ki ni Damascus na, mbe sɛ le pe fninyinyi yire nu, na waa leele nya, mblɛ pe taa kre shɔnlie kolo ŋga na kre, bilɛ o, chiɛlɛ o, mbe u pe yii mbe pe pɔ, mbe pan na pe ni Jerusalem na.
A Saul na yiri mu to kolo na shie, ŋga wraa mbra Damascus na kre, titɛɛ kre nu na lawee nyi mu yiri nyjeeri mu pan mu u kun mu fni.
A wra foli mu to tra, mna mana ka loo na ki u yeeri mbo, “Saul, Saul, Mni a mu ni pra ma hin?”
A Saul na kna mbo, “Ŋu wi ŋmbi hin? Ni Tafun?” A mana kre na kna mbo, “Mi wi Yesu ŋmba mu pra wre.
Yiri mu le chia kre lam. Na mu le ki na kre, ŋga ki fna mbe mu pe kre, pie ki yo mu pan.”
A wre na bilɛ mblɛ praa shie pre, na yire na kpoolo lɛ. Pra kee kre loo, a pe nsra ndro nya.
A Saul na yiri tra wa, mu nyiɛlɛ nyaa mbe lawee le kre, na u fun nyiɛlɛ na. A bilɛ pre na u yii kɛ na mna le na u ni Damascus lam.
U ble nununu taarɛ, na wa nya, na wa ka, a wa gbɔ.
Kre nyjila kre na twanfun waa wa Damascus na wa, a praa u yeeri Ananias. Wre wra Nyiɛkpɔɔ kee nya nyiɛlɛ na, a o Tafun wre na yo u pan mbo, “Ananias!” A wra kna mbo, “Ni we, ni Tafun.”
A o Tafun wre na yo u pan mbo, “Yiri mu sɛ lete fraka wo kre na, mu sɛ wie blɔ ŋmba pe yeeri Judas wre katoo, mbe pe mu nyina Saul ŋmba u yiri Tarsus na wre, mu nya na uu wa na ni tali,
mu nya nyiɛlɛ na na blɔ ŋmba pe yeeri Ananias pan mu kɛ taa u na, mbe u nyiɛlɛ yire nyaa.”
A Ananias na kna mbo, “Ni Tafun, ni wre blɔ ŋmba kee loo lenɛɛrɛ pan. Sisam ŋga nyini u taa mu leele mblɛ pee wa Jerusalem na kre ma ŋga.
A u sɛ hlɛ shɔ srawɔfɛɛnlɛ loplombo pre pan mbe paan mblɛ pe mu mɛɛ yeeri chia ŋga na pre kro yii mbe sɛ.”
A o Tafun wre na kna mu yo u pan mbo, “Sɛ, blɔ ŋmba wi ndro ŋmba mi titi wɔ mbe u ni mɛɛ tio mbe sɛ waŋgra leele pre, na pe ŋulo, na Israel leele kro nu.
Mi chɔɔ mbe u nyina, kanyana nyjɛ yi fna mbe u nya ni mɛɛ kre ndra na.”
A Ananias na yiri mna sɛ le katoo ŋga nu Saul na nyi kre nu, mna sɛ kɛnyi taa u na mna kna mu yo u pan mbo, “Ni chunu Saul, o Tafun Yesu ŋmba wra uyɛ wɔ mna mu nyina mu kolo ŋga mnaa kuun kre nu kre, wre u ni tun na ni pan mu lawee, mbe mu nyiɛlɛ yire nyaa, mbe Kpra Ŋumu wre pan mbe tni mu nu.”
Titɛɛ kre nu, na yira ka pe na mbro krɔ yi, na ki yili Saul nyiɛlɛ mu to, a u nyiɛlɛ yire na nyaa, a wraa nyaa. Ba wra yiri to, a pra u ndra je.
A wra chin mna yaka cha mu le lɛɛ, a faŋga na pan. A wre na twanfɛɛnlɛ mblɛ praa wa Damascus na wa pre na tni wa mna mu chiɛri.